Rehtorin mukaan opettajan puheet soveltuisivat paremmin miesten saunailtaan.

Etelä-Suomessa sijaitsevan lukion opettaja lähetteli sopimattomia viestejä opiskelijoille.

Opettaja siirrettiin opetustehtävistä muihin tehtäviin viime viikolla.

Rehtorin mukaan opettaja on persoona, joka aiheuttaa erikoisia tuntemuksia opiskelijoissa, vaikka hänen tarkoituksensa on hyvä.

Etelä-Suomessa sijaitsevan lukion naisopiskelijat ahdistuivat opettajansa käytöksestä niin paljon, että useat jättivät menemättä opettajan kursseille. Kuvituskuva. MOSTPHOTOS

Etelä-Suomessa sijaitsevan lukion opettajaa epäillään opiskelijan seksuaalisen hyväksikäytön yrityksestä.

Iltalehden saamien tietojen mukaan kyseinen opettaja on siirretty opetustehtävistä muihin tehtäviin viime viikolla. Opettajan viestittelyn kohteena ollut ja rikosilmoituksen tehnyt henkilö on vaihtanut koulua asian takia viime vuonna.

Iltalehti ei julkaise lukion nimeä eikä koulun toimintaa kommentoivien henkilöiden nimiä, koska asia on vasta syyteharkinnassa.

Länsi-Uudenmaan poliisilaitoksen rikoskomisario, tutkinnanjohtaja Kari Siivo kertoo, että tapauksesta on tehty rikosilmoitus viime kesänä. Asianomainen oli ilmoituksen tekohetkellä 17-vuotias.

– Sitä on tutkittu rikosnimikkeellä seksuaalisen hyväksikäytön yritys. Asia on lähetetty syyteharkintaan.

Iltalehden saamien tietojen mukaan opettaja on lähetellyt opiskelijoilleen ainakin viestejä sosiaalisen median palveluiden kautta. Siivo ei kommentoi sitä, minkälaisia viestit ovat olleet sisällöltään tai sävyltään tai epäilläänkö opettajaa muusta kuin viestien lähettämisestä.

Syyttäjä Leena Salovartio Länsi-Uudenmaan syyttäjänvirastosta ei kommentoi keskeneräistä asiaa.

– Käräjille tuskin päästään ennen kesää, jos se syytteeseen johtaa.

”Asiaa hyssytelty”

Kyseisessä lukiossa tällä hetkellä opiskeleva nainen kertoo opettajan käytöksen olleen outoa ja kummallista myös muita kuin yhtä opiskelijaa kohtaan.

Opiskelijan mukaan opettaja on lähetellyt lukiolaisille yksityisviestejä sosiaalisen median palveluiden, kuten Instagramin ja Snapchatin kautta. Nainen kertoo, että opettaja oli muun muassa laittanut jollekin naisopiskelijalle viestin, jossa hän oli kertonut tietävänsä naisen asuinpaikan.

Naisen mukaan epäasiallinen käytös ei ole jäänyt pelkkiin viesteihin.

– Hän on paiskonut ovia ja huutanut. Moni on jättänyt hänen opettamansa aineen kurssit väliin tämän takia, ja nyt ylioppilaskirjoitukset kärsivät.

Opiskelija kertoo olevansa monien muiden opiskelijoiden ohella pettynyt siihen, että koulussa ei ole puututtu opettajan toimintaan napakammin.

– Asiaa on hyssytelty. Tytöt ovat olleet häpeissään asiasta ja tunteneet syyllisyyttä. Monet eivät halua tuoda asiaa julki, koska tuntevat olevansa itse syyllisiä. Kun oppilaat puhuivat asiasta rehtorille, hän sanoi, että viesteihin vastaaminen kannustaa tällaiseen toimintaan. Että se on vähän niin kuin tyttöjen oma syy.

Lukion rehtori ei voi tietosuojasyistä kommentoida yksittäisten opiskelijoiden eikä opettajan kanssa käymiään keskusteluita. Sen sijaan hän kertoo, että asiaan on puututtu ja käytetty työaikaa runsaastikin.

– Ei ole erityisen helppoa olla tällaisessa tilanteessa. Minulla on mennyt ihan mielettömästi työaikaa erilaisten asioiden selvittelyyn, myös opettajan kurinpitokeskusteluihin ja ohjaavaan toimintaan sekä erinäköiseen rauhoitteluun.

Opiskelijoiden mukaan opettajan käytös on vaikuttanut koulun ilmapiiriin. Kuvituskuva. MOSTPHOTOS

Viestejä kesällä

Rehtori kertoo kyseisen opettajan tulleen kouluun sijaiseksi lokakuussa vuonna 2017. Epäilykset heräsivät viime keväänä, kun opiskelijat kertoivat opettajan käyttäytyneen erikoisesti heitä kohtaan.

Rehtorin mukaan opettajan käytökseen puututtiin, minkä jälkeen henkilö oli muuttanut käyttäytymistään. Ongelma nousi esiin uudelleen kesällä, kun opettaja oli lähettänyt opiskelijalle viestejä. Opettajan määräaikainen työsuhde ei ollut voimassa kesän aikana, mutta koska hän oli tulossa syksyllä takaisin opetustyöhön, hänelle annettiin varoitus.

– Saimme silloin huoltajan kautta tiedon, että he olivat tehneet rikosilmoituksen ja asia on poliisin tutkinnassa, rehtori kertoo.

”Hyvä tarkoitus”

Rehtorin mukaan opettaja päätettiin viime viikolla siirtää pois opetustehtävistä muihin tehtäviin. Koulussa oli tehty vuodenvaihteen tienoilla kysely opiskelijoiden kokemasta häirinnästä ja epäasiallisesta käyttäytymisestä, jolloin vanhat asiat alkoivat nousta jälleen ajankohtaisiksi.

– Meidän tietojemme mukaan ei ole tapahtunut muuta kuin opiskelijan ja opettajan viestittelyä ja huonon huumorin käyttöä sekä puheita, jotka olisivat paikallaan ehkä jossain miesten saunaillassa.

Rehtori kertoo, että opettaja olisi irtisanottu välittömästi, jos kyseessä olisi ollut selvä lähentelytapaus. Hänen mukaansa tällaista näyttöä ei ole kuitenkaan ollut missään vaiheessa.

– Jos käytös on omituista, kuinka rikollista se on? Opettajan persoona on ehkä sellainen, että hän tahtomattaan aiheuttaa erikoisia tuntemuksia opiskelijoissa, vaikka hänen tarkoituksensa on hyvä.